DECRET

/2020, de xx de xxx, de creació de la Delegació del Govern a l’exterior al Senegal.

L’article 194 de l’Estatut d’autonomia de Catalunya (EAC) estableix que la Generalitat, per a la promoció dels interessos de Catalunya, pot establir oficines a l’exterior. Aquesta previsió, que s’emmarca dins de la competència que l’article 193.1 de l’Estatut d’autonomia reconeix en l’àmbit de l’acció exterior, suposa un reconeixement i impuls de la xarxa d’oficines a l’exterior que la Generalitat ha anat teixint des de l’any 1986.

La Sentència del Tribunal Constitucional 31/2010, de 28 de juny, sobre l'Estatut d'autonomia de Catalunya, va avalar l'assumpció per part de la Generalitat de Catalunya d'aquestes funcions, sempre que es respectés la competència atribuïda a l'Estat per l'article 149.1.3 de la Constitució espanyola (CE).

En desplegament d’aquestes previsions estatutàries, el títol III de la Llei 16/2014, del 4 de desembre, d’acció exterior i de relacions amb la Unió Europea, regula la representació de la Generalitat a l’exterior. Entre les unitats de representació institucional del Govern que s’hi preveuen hi ha les delegacions del Govern a l’exterior.

D’acord amb l’article 31 de la Llei 16/2014, del 4 de desembre, les delegacions del Govern a l’exterior es creen per decret del Govern. Aquesta Llei ha de ser interpretada a la llum de la Sentència 228/2016, de 22 de desembre, del Tribunal Constitucional, que s'hi va pronunciar.

Amb posterioritat, es va aprovar el Decret 61/2017, de 13 de juny, de les unitats de representació institucional del Govern a l'exterior. L'article 15 d'aquesta norma determina quin és el contingut que ha de constar en el decret de creació de les delegacions del Govern a l'exterior.

D’altra banda, d’acord amb l’article 150 de l’Estatut, correspon a la Generalitat, en matèria d’organització de la seva Administració, la competència exclusiva sobre la seva estructura i la regulació dels seus òrgans.

En aquests moments, raons d'interès general concretades en la necessitat de desplegar i fer efectiva l’acció exterior de la Generalitat justifiquen crear una nova delegació al Senegal.

La creació de delegacions del Govern a l’exterior s’ha mostrat com l’instrument més adequat per garantir la consecució del mandat de l’article 194 de l’EAC. De fet, no hi ha altres mesures alternatives que permetin obtenir la mateixa finalitat. Es dona compliment, d’aquesta manera, al principi de proporcionalitat, atès aquest Decret és el mitjà necessari i suficient per desenvolupar el mandat tant de l’Estatut com de la Llei 16/2014, del 4 de desembre.

Amb l’aprovació d’aquesta norma s’ha buscat seguir una estructura normativa idèntica a la de la resta de delegacions que s’han creat. D’aquesta manera, se segueix en la línia d’aportar seguretat jurídica a cadascun dels actors en l’àmbit de l’acció exterior, ja que veuen individualitzada la norma que justifica la seva existència, en regula les funcions i els en facilita el coneixement i la comprensió. La nova disposició troba, doncs, un encaix coherent amb la resta de l’ordenament jurídic que regula les diferents delegacions del Govern de la Generalitat a l’exterior, mantenint així un marc normatiu estable i integrat.

En compliment del principi de transparència, s'ha possibilitat l'accés universal i actualitzat a la normativa en vigor i a la tramitació d'aquesta disposició a través de canals senzills, com el Portal de transparència.

Respecte dels principis d'eficàcia i eficiència, aquest Decret —que no suposa la creació de cap càrrega administrativa innecessària o accessòria— és el mitjà més adequat per garantir el compliment del Decret 61/2017, de 13 de juny, que és la norma que estableix l'organització, l'estructura, el funcionament, el règim jurídic i el règim economicofinancer i pressupostari de les unitats de representació institucional del Govern a l'exterior.

Pel que fa al contingut del Decret, l’àmbit d’actuació de la Delegació s’adequa al principi de necessitat i proporcionalitat, atès que la iniciativa limita el seu contingut a allò que és imprescindible per atendre la necessitat real a cobrir, que és avançar en el desplegament de l’acció exterior de la Generalitat.

Finalment, en la mesura que aquesta disposició afecta recursos públics, s'han quantificat i valorat les repercussions de conformitat amb els principis d'estabilitat pressupostària i sostenibilitat financera.

Per tant, la regulació continguda en aquest Decret respecta els principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques, i en l'article 62 de la Llei 19/2014, del 29 de desembre, de transparència, accés a la informació pública i bon govern.

Per tot això, de conformitat amb el que preveu el títol IV de la Llei 26/2010, del 3 d'agost, de règim jurídic i procediment de les administracions públiques de Catalunya, i d'acord amb els articles 39 i 40 de la Llei 13/2008, del 5 de novembre, de la presidència de la Generalitat i del Govern;

A proposta del conseller d'Acció Exterior, Relacions Institucionals i Transparència, i prèvia deliberació del Govern,

Decreto:

Article 1

Creació de la Delegació del Govern a l’exterior al Senegal

1. Es crea la Delegació del Govern a l’exterior al Senegal com a unitat de representació institucional del Govern a l’exterior, amb l'àmbit geogràfic d'actuació corresponent al mandat detallat a l’article 2 d’aquest Decret.

2. La seu de la Delegació s’estableix a la ciutat de Dakar.

Article 2

Funcions de la Delegació

Correspon a la Delegació del Govern a l’exterior al Senegal l’exercici de les funcions següents:

a) Facilitar la representació institucional del Govern a la República del Senegal i la República de Gàmbia, amb relació a les matèries que són competència de la Generalitat o d’interès per a Catalunya.

b) Facilitar les funcions de prospecció del Govern de la Generalitat respecte a la República de Costa d’Ivori, la República Federal de Nigèria, la República de Ghana i la República de Mali, amb relació a les matèries que són competència de la Generalitat o d’interès per a Catalunya.

c) Promoure i coordinar les relacions de col·laboració de la Generalitat i els seus òrgans adscrits o que en depenen amb els organismes internacionals amb presència en l'àmbit territorial derivat d’aquest article, amb relació a les matèries que són competència de la Generalitat o d’interès per a Catalunya i segons els principis de respecte a la dignitat humana, la llibertat, la democràcia, l’estat de dret i els drets humans.

d) Les altres previstes a l'article 18 del Decret 61/2017, de 13 de juny.

Article 3

Règim organitzatiu i de funcionament

1. L'organització, l'estructura, el funcionament, el règim jurídic i el règim economicofinancer i pressupostari de la Delegació es regeixen per allò que disposa el Decret 61/2017, de 13 de juny.

2. El funcionament i la gestió ordinària de la Delegació del Govern a l’exterior al Senegal es duen a terme sota l'impuls, la coordinació i la supervisió que efectua la sub-direcció general competent en matèria de suport a l'acció exterior, regulada en el Decret 83/2019, de 24 d'abril, de reestructuració del Departament d'Acció Exterior, Relacions Institucionals i Transparència.

Disposició addicional

La implementació d’aquest Decret es durà a terme de manera esglaonada d’acord amb la disponibilitat pressupostària del departament competent en matèria d’acció exterior.

Disposicions finals

Primera

Es faculta els titulars dels departaments competents en matèria d’acció exterior, funció pública i economia per adoptar les mesures necessàries per a l’aplicació i l’execució d’aquest Decret.

Segona

Aquest Decret entrarà en vigor l’endemà de la publicació al *Diari Oficial de la Generalitat de Catalunya.*

 Barcelona, xx d’abril de 2020

Joaquim Torra i Pla

President de la Generalitat de Catalunya

Bernat Solé i Barril

Conseller d'Acció Exterior,

Relacions Institucionals i Transparència